[bookmark: _GoBack]בס"ד
שְׁאֵלָה מְנַקֶּרֶת
לְאַחַר שֶׁהִתְפַּרְסֵם בָּעוֹלָם שְׁמוֹ שֶׁל רַבֵּנוּ הַזָּקֵן, בַּעַל הַתַּנְיָא וְהַשֻּׁלְחָן-עָרוּךְ, הֵחֵלּוּ לִנְהֹר אֵלָיו רַבִּים מִכָּל קְצוֹת הָאָרֶץ. מִטֶּבַע הַדְּבָרִים הָיוּ גַּם לֹא-מְעַט שֶׁבָּאוּ לִתְהוֹת עַל קַנְקַנּוֹ, אוּלָם בְּדֶרֶךְ-כְּלָל, מִי שֶׁזָּכָה וְרָאָה אֶת הָאוֹר הַזּוֹרֵחַ מִמֶּנּוּ – דָּבַק בּוֹ וְלֹא נִפְרַד מִמֶּנּוּ עוֹד.
בְּאוֹתָם יָמִים נָסְעָה לְבֶרְלִין קְבוּצָה נִכְבָּדָה שֶׁל אַבְרֵכִים צְעִירִים, לְהִשְׁתַּלֵּם בְּחָכְמוֹת הַמַּדָּעִים. אַבְרֵכִים אֵלֶּה הָיוּ תַּלְמִידֵי-חֲכָמִים וְלָמְדוּ בִּישִׁיבוֹת טוֹבוֹת, אַךְ הִשְׁתַּכְנְעוּ שֶׁצָּרִיךְ לִרְכֹּשׁ גַּם הַשְׂכָּלָה כְּלָלִית, כְּדֵי לְהַכְנִיס "יְפֵיפוּתוֹ שֶׁל יֶפֶת בְּאָהֳלֵי שֵׁם". רֹב רֻבָּם שֶׁל חַבְרֵי הַקְּבוּצָה – כָּךְ מְסַפְּרִים – פָּרְשׁוּ לְיָמִים מִדֶּרֶךְ הַתּוֹרָה, וְרַק מִעוּטָם נִשְׁאַר נֶאֱמָן לָהּ.
עִם אוֹתָהּ חֲבוּרָה נִמְנָה אֶחָד, שְׁלֹמֹה פֵיְגִין שְׁמוֹ. יוֹם אֶחָד הִתְגַּלְגֵּל פֵיְגִין זֶה לַחֲצֵרוֹ שֶׁל רַבֵּנוּ הַזָּקֵן. הוּא שָׁהָה שָׁם זְמַן-מָה, מַשְׁקִיף מִן הַצַּד, בּוֹחֵן אֶת דַּרְכּוֹ שֶׁל הָרַבִּי וַחֲסִידָיו.
פֵיְגִין הָיָה סוֹחֵר, שֶׁנָּהַג לִפְקֹד מֵעֵת לְעֵת אֶת הַיְּרִיד הַגָּדוֹל שֶׁהִתְקַיֵּם בְּלַיְפְּצִיג. יוֹם אֶחָד קָרָא לוֹ רַבֵּנוּ הַזָּקֵן וְאָמַר לוֹ: "הֲלוֹא נוֹסֵעַ אַתָּה לְלַיְפְּצִיג; בְּדַרְכְּךָ סוּר-נָא אֵפוֹא אֶל רַבִּי שְׁלֹמֹה מִקַּרְלִין".
פֵיְגִין נַעֲנָה לְבַקָּשַׁת הָרַבִּי, וּבִנְסִיעָתוֹ הַבָּאָה לְלַיְפְּצִיג עָבַר דֶּרֶךְ בֵּיתוֹ שֶׁל רַבִּי שְׁלֹמֹה. בְּעוֹדוֹ יוֹשֵׁב וּמַמְתִּין לְהִכָּנֵס פְּנִימָה אֶל הַקֹּדֶשׁ, שָׁמַע פֵיְגִין מֵעֵבֶר לַקִּיר אֶת הַצַּדִּיק פּוֹסֵעַ בְּחַדְרוֹ אָנָה וְאָנָה. לְפֶתַע נִפְתְּחָה דֶּלֶת הַחֶדֶר וְהַצַּדִּיק יָצָא הַחוּצָה אֶל הַמִּסְדְּרוֹן, צוֹעֵד אָפוּף שַׂרְעַפִּים לְכָל אָרְכּוֹ, הָלוֹךְ וָשׁוֹב, וְאוֹמֵר לְעַצְמוֹ בְּקוֹל רָם: "אַבְרֵךְ, אַבְרֵךְ; וְאוּלַי בְּכָל-זֹאת יֵשׁ אֱלֹקִים בָּעוֹלָם?"...
הַדְּבָרִים הִתְמִיהוּ אֶת פֵיְגִין. הַצַּדִּיק שָׁב לְחַדְרוֹ וּפְסִיעוֹתָיו בְּתוֹךְ הַחֶדֶר הוֹסִיפוּ לְהִשָּׁמַע בַּחוּץ. וְשׁוּב נִפְתְּחָה הַדֶּלֶת וְהוּא יָצָא אֶל הַמִּסְדְּרוֹן אֲחוּז הִתְלַהֲבוּת, וְאָמַר לְעַצְמוֹ: "אַבְרֵךְ, אַבְרֵךְ; וְאוּלַי בְּכָל-זֹאת יֵשׁ אֱלֹקִים בָּעוֹלָם?"...
לְאַחַר שֶׁהַדָּבָר חָזַר וְנִשְׁנָה בַּפַּעַם הַשְּׁלִישִׁית, הֵבִין פֵיְגִין כִּי הַדְּבָרִים מְכֻוָּנִים לְאָזְנָיו, וְכִי לְשֵׁם כָּךְ שְׁלָחוֹ רַבֵּנוּ הַזָּקֵן אֶל רַבִּי שְׁלֹמֹה מִקַּרְלִין – כְּדֵי שֶׁיִּשְׁמַע אֶת הַמִּלִּים הַלָּלוּ מִפִּיו. קָם וְהִמְשִׁיךְ בְּדַרְכּוֹ לַיְּרִיד.
שְׁלֹמֹה פֵיְגִין הוֹסִיף לִפְקֹד לְעִתִּים אֶת בֵּית-מִדְרָשׁוֹ שֶׁל רַבֵּנוּ הַזָּקֵן. בְּאַחַת הַפְּעָמִים אָמַר הָרַבִּי דִּבְרֵי תּוֹרָה עַל עִנְיָנָם שֶׁל 'מַיִם אַחֲרוֹנִים' וּ'מַיִם אֶמְצָעִיִּים' בַּסְּעוּדָה. פֵיְגִין הֵגִיב עַל הַדְּבָרִים בְּנִימַת זִלְזוּל, וְהָרַבִּי קָלַט זֹאת. "תּוֹלַעַת אוֹכֶלֶת בּוֹ", הִפְטִיר הָרַבִּי. וְאָמְנָם, לֹא חָלַף זְמַן רַב וּפֵיְגִין נָטַשׁ כָּלִיל אֶת הַיַּהֲדוּת, הֵמִיר אֶת דָּתוֹ וְאִמֵּץ אֹרַח-חַיִּים שֶׁל מְשֻׁמָּד. הָאִישׁ, שֶׁהָיָה מְלֻמָּד מְאוֹד, וְכָעֵת גַּם נוֹסְפָה לוֹ הִלָּה שֶׁל 'יְהוּדִי לְשֶׁעָבַר', הִשְׁתַּלֵּב בְּחוּגֵי הַשִּׁלְטוֹן וְהִתְקַדֵּם בִּמְהִירוּת מַרְשִׁימָה, עַד שֶׁהִתְמַנָּה לְשַׂר הַתַּחְבּוּרָה בְּמֶמְשֶׁלֶת הַצָּאר. חָלְפוּ שָׁנִים. בֵּינְתַיִם נִסְתַּלֵּק רַבֵּנוּ הַזָּקֵן לְעוֹלָמוֹ וְנִטְמַן בָּעִיר הַאדִיטְשׁ. וְהִנֵּה, יוֹם אֶחָד נוֹדַע עַל תָּכְנִית מֶמְשַׁלְתִּית לַהֲקָמַת רֶשֶׁת מְסֹעֶפֶת שֶׁל מְסִלּוֹת רַכֶּבֶת, שֶׁיְּחַבְּרוּ אֶת כָּל חֶלְקֵי רוּסְיָה זֶה לָזֶה. אַחַת הַמְּסִלּוֹת תֻּכְנְנָה לַעֲבֹר בְּבֵית-הַקְּבָרוֹת הַיְּהוּדִי בְּהַאדִיטְשׁ וְהַדָּבָר הָיָה מְחַיֵּב הַעְתָּקַת הַנִּפְטָרִים וְקִבְרֵיהֶם מִמְּקוֹמָם.
נֶחְרְדוּ הַחֲסִידִים מֵהַמַּחְשָׁבָה עַל הַפְרָעַת מְנוּחָתָם שֶׁל שׁוֹכְנֵי עָפָר בִּכְלָל, וְשֶׁל רַבָּם בִּפְרָט. כְּשֶׁנּוֹדַע לָהֶם שֶׁשַּׂר הַתַּחְבּוּרָה אֵינֶנּוּ אֶלָּא אוֹתוֹ פֵיְגִין מְיֻדָּעָם, שִׁגְּרוּ אֵלָיו אֶת הֶחָסִיד ר' מֹשֶׁה וִילֶנְקֶר – שֶׁהִכִּירוֹ הֵיטֵב עוֹד מֵהַיָּמִים שֶׁבָּהֶם בִּקֵּר בַּחֲצַר הָרַבִּי – כְּדֵי שֶׁיְּדַבֵּר עַל לִבּוֹ, לְשַׁנּוֹת אֶת הַתְּוַאי הַמְּתֻכְנָן.
הַשַּׂר קִבֵּל אֶת ר' מֹשֶׁה בְּסֵבֶר פָּנִים יָפוֹת. לְאַחַר שֶׁשָּׁמַע אֶת בַּקָּשָׁתוֹ שֶׁל ר' מֹשֶׁה, נַעֲנָה לוֹ מִיָּד לְלֹא כָּל צֹרֶךְ בְּמַחְשָׁבָה נוֹסֶפֶת. "קַבֵּל אֶת מִלָּתִי – מְסִלַּת הָרַכֶּבֶת לֹא תַּעֲבֹר בְּבֵית-הַקְּבָרוֹת בְּהַאדִיטְשׁ!", הִצְהִיר חֲגִיגִית.
"רַק דָּבָר אֶחָד אֲבַקֵּשׁ מִמְּךָ", הוֹסִיף הַשַּׂר וְאָמַר, "רְצוֹנִי לְהִתְוַעֵד אִתְּךָ מְעַט, כְּפִי שֶׁנָּהַגְתִּי לַעֲשׂוֹת, כַּאֲשֶׁר הָיִיתִי מִצְטָרֵף לְהִתְוַעֲדֻיּוֹתֵיכֶם".
הַשַּׂר שָׁלַח אֶת אֶחָד מִמְּשָׁרְתָיו לְהָבִיא בַּקְבּוּק יֵין-שָׂרָף וְדָג מָלוּחַ. ר' מֹשֶׁה הוֹצִיא מִכֵּלָיו סַכִּין וּשְׁתֵּי כּוֹסִיּוֹת, וְהִנֵּה כָּל מָה שֶׁצָּרִיךְ לְהִתְוַעֲדוּת...
לְאַחַר שֶׁלָּגַם הַשַּׂר כּוֹסִית וּשְׁתַּיִם, אָמַר: "רוֹאֶה אַתָּה אֶת כָּל הָעֹשֶׁר וְהַכָּבוֹד שֶׁהֵם מְנַת-חֶלְקִי? לִכְאוֹרָה, הַכֹּל טוֹב וְיָפֶה. אוּלָם דַּע לְךָ, כִּי אוֹתָהּ קְרִיאָה שֶׁשָּׁמַעְתִּי בִּשְׁעָתוֹ מֵרַבִּי שְׁלֹמֹה מִקַּרְלִין, שֶׁאֵלָיו נִשְׁלַחְתִּי עַל-יְדֵי רַבִּי שְׁנֵיאוֹר-זַלְמָן מִלַּאדִי, עֲדַיִן מְהַדְהֶדֶת בְּמוֹחִי וְאֵינָהּ מַרְפָּה: 'אַבְרֵךְ, אַבְרֵךְ; וְאוּלַי בְּכָל-זֹאת יֵשׁ אֱלֹקִים בָּעוֹלָם?'"...
כְּשֶׁהָיוּ חֲסִידִים מְסַפְּרִים סִפּוּר זֶה, הָיוּ מוֹסִיפִים וְשׁוֹאֲלִים: לְשֵׁם מָה הָיָה רַבֵּנוּ הַזָּקֵן צָרִיךְ לִשְׁלֹחַ אֶת פֵיְגִין לְרַבִּי שְׁלֹמֹה מִקַּרְלִין; וְכִי לֹא הָיָה יָכֹל לוֹמַר לוֹ אֶת אוֹתָן הַמִּלִּים בְּעַצְמוֹ?!
וְהָיוּ הַחֲסִידִים מְשִׁיבִים: רַבֵּנוּ הַזָּקֵן לֹא הִתְעַסֵּק עִם 'סְפֵקוֹת', אֶלָּא רַק בְּוַדָּאֻיּוֹת מֻחְלָטוֹת. לָכֵן כְּשֶׁהָיָה צָרִיךְ לְהָטִיל בְּלִבּוֹ שֶׁל אוֹתוֹ מְשֻׁמָּד-לְעָתִיד סָפֵק שֶׁיְּלַוֶּה אוֹתוֹ כָּל יְמֵי חַיָּיו – שְׁלָחוֹ הָרַבִּי לְמָקוֹם אַחֵר.

